**Stratégiai ellenőrzési terv**

**2021. évre**

Komárom Város Önkormányzata Képviselő-testülete a 430/2019. (XII.19.) számú határozatával hagyta jóvá a Komárom Város Önkormányzata 2019-2024. évekre szóló Gazdasági Programját. A költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Korm. rendelet (a továbbiakban Bkr.) 29-30. §-a - a költségvetési szerv hosszú távú céljaival összhangban álló – belső ellenőrzésre vonatkozó stratégiai ellenőrzési terv készítését, annak az alábbiakban részletezett pontok szerinti összeállítását határozta meg:

**1. A szervezet hosszú távú célkitűzései, és az azzal összhangban lévő belső ellenőrzési stratégiai célok:**

|  |  |
| --- | --- |
| Hosszú távú célkitűzések | |
| **1. célkitűzés:**  Kötelező és önként vállalt feladatok magas színvonalú és gazdaságos ellátása.  Folyamatos fizetőképesség fenntartása.  Szabályos működés. | **Kapcsolódó belső ellenőrzési stratégiai célok:** |
| - A gazdálkodással kapcsolatos feladatok  szabályszerűségének biztosítása |
| - A külső ellenőrzések által feltárt hiányosságok  megszüntetése. |
| - Minőségi javulás a pénzügyi-gazdasági  folyamatokban. |
| **2. célkitűzés:**  Infrastruktúra folyamatos fejlesztése, pályázati források bevonásának szervezése.  Informatikai háttér, rendszer fejlesztése.  Turizmus fejlesztése és ösztönzés (kiemelten a termál és az erődrendszereket érintő turizmust). | **Kapcsolódó belső ellenőrzési stratégiai célok:** |
| - A beruházási és felújítási feladatok gazdaságos  ellátásának megalapozása. |
| - Gazdaságossági elemzések megfelelőségének  ellenőrzése. |
| - Közbeszerzés, beruházás folyamatának  ellenőrzése.  - Az intézmények és alapítványok  ellenőrzésével a gazdálkodás  szabályszerűségének javulása  (minden irányított szervezet átfogó ellenőr-  zése legalább 4 évente) |
| **3. célkitűzés:**  Munkahely teremtés elősegítése.  Vállalkozásfejlesztés támogatása.  Szolgáltatások bővítése | **Kapcsolódó belső ellenőrzési stratégiai célok:** |
| - Humánerőforrás- gazdálkodás eredményes-  ségének vizsgálata a hatékony, gazdaságos és  jogszerű létszámgazdálkodás biztosítása  érdekében |
| - Szervezetfejlesztés, a foglalkoztatott létszám  és a feladatok teljesítése közötti minőségi és  mennyiségi követelmények értékelése.  - A magas és közepesen kockázatos folyamatok  áttekintése, a belső kontrollok működésének  értékelése |
| **4. célkitűzés:**  Fejlesztésre koncentráló eredményes gazdálkodás | **Kapcsolódó belső ellenőrzési stratégiai célok:** |
| - Költséggazdálkodási kontrollok és fejlesztési  projektirányítás hatékonyságának vizsgálata. |
| - Az önkormányzati vagyon megőrzését,  gyarapítását, biztosítását szolgáló eszköz-  rendszer fejlesztésének vizsgálata |

**2. A belső kontrollrendszer általános értékelése**

A belső kontrollrendszer működtetésére vonatkozóan a 465//2015 (XII.29.), valamint a 187/2016 (VII.13.) Korm rendeletek által előírt új jogszabályi változásoknak megfelelően módosított 370/2011 (XII.31.) Korm. rendelet előírásai alapján kialakításra kerültek az új belső kontrollra vonatkozó szabályzatok.

2017. március 20.-i hatállyal elkészült és jóváhagyásra került a **Belső Kontroll Kézikönyv** (bevezetve a 11/2017. sz. Polgármesteri-Jegyzői együttes utasítással), a **Szabályzat az integrált kockázatkezelésről** (bevezetve a 9/2017. sz. Polgármesteri-Jegyzői együttes utasítással), **a Szervezeti integritást sértő események kezelésének szabályzata** (bevezetve a 10/2017. sz. Polgármesteri-Jegyzői együttes utasítással), a **Kontrolltevékenységek szabályzata,** az **Ellenőrzési nyomvonal** szabályzata (bevezetve a 8/2017. sz. Polgármesteri-Jegyzői együttes utasítással).

A 2012. augusztus hónapban elkészült **Belső ellenőrzési kézikönyv** 2014. június 10.-val, 2016.08.30.-val, 2018.07.24.-vel, valamint 2020.07.31.-vel felülvizsgálatra és módosításra került.

A belső ellenőrzési feladatokat az SZMSZ 33. fejezeténél, a 68 § (1) bekezdése alapján írták elő 2015. 07.01.-i hatállyal (bevezetve a 11/2015. (VI.18.) sz. önkormányzati rendelettel)

A költségvetési szerv vezetője a költségvetési szerv működésének folyamatára és sajátosságaira tekintettel működteti és fejleszti a szervezet belső kontrollrendszerét, ezen belül folyamatba épített vezetői ellenőrzéseket irányít.

A belső kontrollok kialakítása során a költségvetési szerv vezetője a jogszabály-változásokon túlmenően figyelembe veszi az államháztartásért felelős miniszter által évenként közzétett módszertani útmutatókban foglaltakat is.

**3. A kockázati tényezők és értékelésük:**

3.1. Szervezeti kockázat

Komárom Város Önkormányzat feladatai több ágazatot érintenek. Jelentős az intézményhálózat. Az intézmények nagy része önállóan működő, ez mellett a pénzügyi-gazdasági feladatok központilag történő biztosítása pozitívan értékelhető a feladatellátás során.

3.2 Működési kockázat

Az utóbbi évek tapasztalatai alapján a számviteli, a gazdálkodási, adózási jogszabályok folyamatos módosulása szinte bizonyosra vehető. Vélhetően számos, az önkormányzatot érintő jogszabály változni fog a stratégiai ellenőrzési terv által átfogott időtartamon belül is. Az anyagi lehetőségek minden esetben hatékony és gazdaságos feladatellátást indokolnak az erőforrásokkal történő gazdálkodás során.

3.3 Humán erőforrás kockázat

A kínálati és jövedelmi viszonyok a városban nem mindig teszik lehetővé az elvárt képzettségnek és gyakorlati követelményeknek megfelelő keresett munkaerő alkalmazását. A fluktuáció miatt nehéz a szakemberek utánpótlása, esetenként komoly gondokat okoz a „megfelelő embert megfelelő helyre” történő alkalmazásának kérdése, ezt célozzák a szakmai követelmények miatti változtatások. (Felerősödhet a szervezeti átalakítást követően előforduló kockázat).

A kockázati tényezők értékelése a „Kockázatelemzés” keretében történik. A kockázatelemzés minden évben elkészítésre, átértékelésre kerül, melynek során a főbb folyamatok, a kockázati tényezők, és a hozzárendelhető ellenőrzési pontok meghatározásra kerülnek. A magas kockázatot mutató folyamatok a következő év(ek) éves ellenőrzési terveiben elsődlegesen szerepelnek, majd a közepes kockázatú folyamatok kerülnek figyelembe vételre. A következő években végrehajtásra kerülő belső és külső ellenőrzések tapasztalatai alapján a folyamatok átértékelésre kerülnek, a megállapítások és javaslatok tükrében.

A stratégiai terv összeállításakor a belső kontroll rendszerek előzetes kockázatértékelése a következő:

* az ***eredendő kockázat***, azaz a politikai és a jogi szabályozási környezetből, a szervezet feladatrendszeréből és a létszámstruktúrájából, valamint a gazdálkodás rendszeréből eredő kockázati tényező közepes.
* ***tevékenység szabályozottsága*** alacsony kockázati mértékű, mivel valamennyi szükséges szabályzat, eljárásrend kialakításra került. Ezek felülvizsgálatáról folyamatosan gondoskodni kell.
* az önkormányzatnál folyó ***belső ellenőrzési rendszer működése*** alacsony kockázati elem, mivel a belső ellenőrzést végzők jó gyakorlati tapasztalattal bíró szakemberek, megfelelő háttér információkkal és referenciákkal rendelkeznek. A vizsgálandó területek és témák tervezése kockázatelemzésen alapulnak.
* szintén alacsony kockázati mértékű a ***pénzügyi és számviteli rendszer*** ***szabályozottsága.*** Az önkormányzatra vonatkozó belső pénzügyi szabályzatok elkészültek, de ezek folyamatos karbantartásáról gondoskodni kell.
* magas kockázati tényezőnek minősül a ***gazdálkodási tevékenység informatikai támogatottsága,*** mivel szűk a főkönyvi könyvelést támogató számítógépes analitikus nyilvántartások száma. Az informatikai környezet szabályozottsága és működése során gondoskodni kell a biztonsági tényezők fokozottabb kiépítéséről.
* a ***folyamatba épített vezetői ellenőrzés rendszere*** kiépített, alacsony kockázati elem, mivel az operatív gazdálkodási jogkörök szabályozottsága és gyakorlása megfelelő, az összeférhetetlenségi helyzetek elkerülése kidolgozott.

**4. A belső ellenőrzésre vonatkozó fejlesztési és képzési terv**

A belső ellenőrzési jelentések átfogó felmérő-elemző munkákra építő magas színvonalú értékelő és vezetői szinten javaslattevő megvalósítása. A vizsgálati eljárásoknak, módszereknek a Pénzügyminisztérium, Államháztartásért Felelős Államtitkárság által kiadott útmutatók tartalmi követelményeinek, a jelentéseknek a belső ellenőri kézikönyv módszertani követelményének, és a nemzetközi belső ellenőrzési standardoknak megfelelő elkészítése. A belső ellenőrzéseket végzők felé a belső ellenőrzési standardok szerinti szakmai követelményszint támasztása.

Komárom Város Önkormányzata a Polgármesteri Hivatalánál és az irányítása alá tartozó költségvetési intézményeknél és alapítványoknál a belső ellenőrzési feladatok ellátása külső szakértő megbízásával gondoskodik a belső ellenőrzési vezetői és az operatív munkát támogató belső ellenőrzés ellátásáról. A külső szolgáltató igénybevétele mentesíti az Önkormányzatot a kapacitás felmérés és létszámgazdálkodás alól.

**5. A szükséges erőforrások felmérése, a képzettség, a tárgyi feltételek helyzete**

Komárom Város Önkormányzatának és szerveinek belső ellenőrzését jelenleg megbízási szerződés alapján az ALERION Kft. 2 fővel látja el, akik a Bkr. 24 §. szerint előírt általános és szakmai követelményeknek megfelelnek.

A vezetés részéről eseti igényként jelentkező, speciálisan szakmai, magas színvonalú elemző, javaslattételi munkához külső szakértőket kell igénybe venni.

A belső ellenőröknek az államháztartásról szóló 2011. évi CXCV. Törvény 70.§-a és a költségvetési szervnél belső ellenőrzési tevékenységet végzők nyilvántartásáról és kötelező szakmai továbbképzéséről szóló 28/2011. (VIII.3.) NGM rendelet 7.§-a értelmében kötelező továbbképzésen kell részt venniük. A belső ellenőrzés területén foglalkoztatott munkatársak továbbképzése a jogszabályi előírások és éves képzési terv szerint történik. A képzéseken való folyamatos részvétel pénzügyi, közigazgatási szakmai szempontból elengedhetetlen és biztosított.

A tárgyi igények (a helyszíni vizsgálatok biztosítására szolgáló helyiségek, berendezések, felszerelések) rendelkezésre állnak. Az információs igények az államháztartási belső ellenőrök részére biztosítottak (dokumentációk, Internet hozzáférés stb.).

Komárom, 2020. november30.

Készítette:

Dobos László

államháztartási belső ellenőrzési vezető

A jóváhagyás időpontja: 2020. december

Jóváhagyta: Dr. Baksa-Ströcker Renáta

Jegyző